KIRJALLINEN KYSYMYS E-1846/02 esittäjä(t): Guido Bodrato (PPE-DE) komissiolle. Euroopan yhteisöjen virkamiesten eläkeoikeuksien siirtäminen — Komission ja INPS:n välinen sopimus 2. maaliskuuta 1978.



Virallinen lehti nro 052 E , 06/03/2003 s. 0108 - 0109



KIRJALLINEN KYSYMYS E-1846/02 esittäjä(t): Guido Bodrato (PPE-DE) komissiolle (28. kesäkuuta 2002) Aihe: Euroopan yhteisöjen virkamiesten eläkeoikeuksien siirtäminen Komission ja INPS:n välinen sopimus 2. maaliskuuta 1978 Komissio ja INPS (Istituto Nazionale della Previdenza Sociale) tekivät 2. maaliskuuta 1978 sopimuksen säännöistä, jotka koskevat komissioon palkattujen uusien virkamiesten Italian sosiaalivakuutusjärjestelmään maksamien osuuksien siirtämistä yhteisön eläkejärjestelmään. Sopimuksessa määrätään virkamiesten vakinaistamispäivästä alkaen kuuden kuukauden määräaika siirtopyynnön esittämiselle. Kaikki virkamiehet eivät ole käyttäneet hyväkseen tätä mahdollisuutta eivätkä ole esittäneet pyyntöä määräajassa. Näin ollen he eivät voi enää hyödyntää eläkeoikeuksia, jotka he hankkivat aiempina vakuutuskausina ennen yhteisön toimielinten palvelukseen tuloaan. Voisiko komissio kertoa, - aikooko se antaa uuden mahdollisuuden (ja millä edellytyksillä) eläkeoikeuksien siirtämistä koskevan pyynnön esittämiseen niille, jotka eivät sitä vielä ole tehneet? - onko komission ja INPS:n välinen, 2. maaliskuuta 1978 tehty sopimus voimassa myös sellaisten muiden italialaisten vakuutusyhtiöiden osalta, jotka hoitavat muita pakollisia vakuutuksia (ENPALS, INPGI, INPDAI, INPDAP), ja jos ei ole, onko niiden kanssa tehty erillisiä sopimuksia? Neil Kinnockin komission puolesta antama vastaus (31. heinäkuuta 2002) Asiaa koskevat säännökset ovat Euroopan yhteisöjen virkamiehiin sovellettavien henkilöstösääntöjen liitteessä VIII olevan 11 artiklan 2 kohdassa (29 päivänä helmikuuta 1968 annettu neuvoston asetus (ETY, Euratom, EHTY) N:o 259/68), jossa säädetään virkamiehiä koskevista henkilöstösäännöistä, yhteisöjen muuhun henkilöstöön sovellettavista palvelussuhteen ehdoista sekä erityistoimenpiteistä, joita voidaan tilapäisesti soveltaa komission virkamiehiin(1). Tässä asetuksessa säädetään, että virkamies voi vakinaistamisensa yhteydessä pyytää eläkeoikeuksien, jotka hän on hankkinut ennen yhteisön toimielimen palvelukseen astumistaan, siirtämistä yhteisön eläkejärjestelmään. Koska henkilöstösäännöt on annettu neuvoston asetuksena, niitä sovelletaan sellaisinaan kaikissa jäsenvaltioissa. Siksi asiaa koskevia jäsenvaltioiden velvoitteita ei välttämättä tarvitse vahvistaa sopimuksin. Käytännössä kuitenkin komissio on yhteydessä jäsenvaltioiden toimivaltaisiin yksiköihin ja toimielimiin hallinnollisten ja menettelytapoihin liittyvien tekijöiden yhteensovittamiseksi. Maaliskuun 2. päivänä 1978 allekirjoitettua sopimusta voidaan pitää osana tätä prosessia. Virkamiehet, jotka eivät hae eläkkeen siirtoa määräajassa, menettävät oikeutensa siirtoon, jolloin heidän eläkeoikeutensa säilyvät kansallisessa eläkejärjestelmässä, josta heille joissakin tapauksissa maksetaan kansallisen järjestelmän mukainen eläke, jos maan lainsäädännön ehdot täyttyvät. Laissa ei säädetä uusien määräaikojen asettamisesta. Henkilöstösäännöt mahdollistavat eläkkeiden siirron kaikista Italian eläkerahastoista, joita ovat esimerkiksi ENPALS ja INPGI. Italian järjestelmän ominaispiirteistä johtuen tiettyjen rahastojen, kuten INPDAI ja INPDAP, osalta siirto tehdään Istituto Nazionale della Previdenza Socialen kautta. Vastaavanlaista menettelyä sovelletaan useissa eri jäsenvaltioissa, ja kansallisten viranomaisten on ratkaistava, onko se järkevää ja perusteltua. (1) EYVL L 56, 4.3.1968.